b'\n_START_ARTICLE_\nEureka-oppr\xc3\xb8ret\n_START_SECTION_\nBakgrunn\n_START_PARAGRAPH_\nDen 12. august 1851 startet gullrushet i Victoria for fullt. Perioden varte fram til sent p\xc3\xa5 1860-tallet og ga sterk \xc3\xb8konomisk vekst til kolonien. Det f\xc3\xb8rte ogs\xc3\xa5 til befolkningsvekst. 4 dager etter at gullrushet startet, kunngjorde guvern\xc3\xb8ren La Trobe at en lisenskostnad p\xc3\xa5 30 shilling per m\xc3\xa5ned ville tre i kraft fra 1. september 1851. Dette f\xc3\xb8rte til sterk misn\xc3\xb8ye hos gullgraverne, da lisenskostnadene var en enkel skatteinnkrevingmetode fra regjeringens side. Uansett hvor mye en gullgraver samlet av gull, var lisenskostnaden lik for alle._NEWLINE_26. august samlet 40-50 gullgravere seg og protesterte, men til ingen nytte. I desember kunngjorde de britiske myndighetene at lisenskostnadene ville \xc3\xb8ke ytterligere, til 3 pund per m\xc3\xa5ned. Dette f\xc3\xb8rte til misn\xc3\xb8ye og irritasjon blant gullgraverne. Tydelig oppr\xc3\xb8rte, og med liten velvilje til \xc3\xa5 im\xc3\xb8tekomme myndighetenes krav, kom det flere trusler fra gruvearbeiderne fram til selve oppr\xc3\xb8ret.\n_START_SECTION_\nMordet p\xc3\xa5 James Scobie\n_START_PARAGRAPH_\n7.oktober 1854 ble den skotske gruvearbeideren James Scobie myrdet ved Ballarat. Hans d\xc3\xb8d har forbindelser med det som skulle lede til oppr\xc3\xb8ret et par m\xc3\xa5neder senere. Under rettssaken ga Peter Martin, som var sammen med Scobie p\xc3\xa5 d\xc3\xb8dstidspunktet, informasjon om at begge hadde dratt til Bentley-hotellet for \xc3\xa5 ta seg en drink. Da det viste seg at hotellet var stengt, unders\xc3\xb8kte Scobie om noen var innen i hotellet. If\xc3\xb8lge Martin skal en ansatt ha knust glassd\xc3\xb8ra og sl\xc3\xa5tt til Scobie, slik at han falt i bakken. De ansatte selv hevdet at Scobie snublet i glassd\xc3\xb8ra slik at det knuste._NEWLINE_Scobie klarte raskt \xc3\xa5 reise seg, og ble oppfordret av Martin til \xc3\xa5 forlate omr\xc3\xa5det. Mens begge pr\xc3\xb8vde \xc3\xa5 flykte, fortalte Martin at Scobie ble tatt igjen av noen menn og en kvinne. If\xc3\xb8lge Martin ble Scobie sl\xc3\xa5tt gjentatte ganger med en \xc3\xb8ks, slik at han d\xc3\xb8de._NEWLINE_Under rettssaken ble hotelleieren, James Bentley, og hans ansatte, erkl\xc3\xa6rt uskyldig. Retten mente at det ikke fantes nok bevis p\xc3\xa5 at mordet var utf\xc3\xb8rt av dem. Gruvearbeiderne i omr\xc3\xa5det mente at dommen var urettferdig, og svarte senere med \xc3\xa5 brenne hotellet til Bentley.  Etter brannen ble tre gruvearbeidere arrestert. Fortsatt tydelig oppr\xc3\xb8rte, oppfordret gruvearbeiderne retten til \xc3\xa5 gjenoppta saken._NEWLINE_Den 18.november kom det fram nytt bevis, og James Bentley, William Hance og Thomas Farrell erkl\xc3\xa6rt skyldig i uaktsomt drap, og m\xc3\xa5tte sone 3 \xc3\xa5r hardt arbeid._NEWLINE_Sammen med gruvearbeidernes syn p\xc3\xa5 et stadig mer urettferdig rettsystem og lisenskostnader, var drapet p\xc3\xa5 James Scobie en av hendelsene som ledet mot Eureka-oppr\xc3\xb8ret.'